หุ้นไทยดิ่งเหวรอบ 1 ปีครึ่ง ร่วงแรง 64.55 จุด วิตกวิกฤติเกาหลี-ศก.จีน
วิกฤติคาบสมุทรเกาหลี-ศก.จีนชะลอตัว ฉุดหุ้นไทยปิดตลาดดิ่งเหว ร่วงแรง 64.55 จุด ที่ระดับ 1,301.06 จุด ในรอบ 1 ปีครึ่ง มูลค่าซื้อขาย 60,491.34 ล้าน ขณะที่ธปท. ชี้เป็นไปตามคาด ตามตลาดโลก นักวิชาการ ระบุ รุนแรงเกินกว่าครม.ใหม่จะเอาอยู่,เมื่อวันที่ 24 ส.ค. 58 ดัชนีหุ้นไทยปิดตลาด ร่วงแรง 64.55 จุด หรือ 4.73% ที่ระดับ 1,301.06 จุด รวมมูลค่าการซื้อขายทั้งสิ้น 60,491.34 ล้านบาท,ทั้งนี้ ดัชนีหุ้นไทยช่วงบ่ายดิ่งลงไปมากกว่า 60 จุด หรือติดลบไปมากกว่า 4% ระดับต่ำสุดในรอบราว 1 ปี 6 เดือน หลังจากตลาดหุ้นโซนยุโรปเปิดตลาดรูดลงมามาก จากปัจจัยหลักตัวเลขเศรษฐกิจจีน และตัวเลขเศรษฐกิจสหรัฐฯ ออกมาไม่ดี ทำให้นักลงทุนกังวลอย่างหนัก จึงมีแรงขายในหุ้นขนาดใหญ่ ทั้งในกลุ่มพลังงาน กลุ่มธนาคาร เช่นเดียวกับตลาดหุ้นทั่วโลก โดยเมื่อเวลา 16.16 น. ดัชนีหุ้นมาอยู่ที่ 1,305.29 จุด ลบ 60.32 จุด (-4.42%) เวลา 16.32 น. ดัชนีหุ้น อยู่ที่ 1,304.75 จุด ลดลง 60.86 จุด (-4.46%),ด้าน นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) ระบุว่า การปรับตัวลงมาอย่างมากของตลาดหลักทรัพย์ไทยในวันนี้ (24 ส.ค.) เป็นสิ่งที่คาดหมายได้ เนื่องจากเป็นไปในทิศทางเดียวกับตลาดหลักทรัพย์ประเทศอื่นๆ ทั่วโลก,อย่างไรก็ตาม การประเมินผลกระทบจากปัจจัยต่างๆ ต่อภาพรวมของเศรษฐกิจไทยนั้น ควรพิจารณาด้วยความระมัดระวัง คำนึงถึงทั้งในระยะสั้นและระยะยาว ไม่ให้น้ำหนักกับปัจจัยหนึ่งปัจจัยใดมากเกินไป โดยเฉพาะในตลาดหุ้น ซึ่งเป็นการปรับตัวที่มีความอ่อนไหวที่อาจผันผวนในระยะสั้น ขณะที่ตลาดการเงินในประเทศนั้น ยังเคลื่อนไหวสอดคล้องกับตลาดการเงินในภูมิภาค,ขณะที่ดร.บันลือศักดิ์ ปุสสะรังษี ผู้ช่วยกรรมการผู้จัดการใหญ่ สำนักวิจัย สายบริหารความเสี่ยง ธนาคาร ซีไอเอ็มบีไทย จำกัด (มหาชน) เปิดเผยว่า ปัจจัยที่ทำให้หุ้นร่วงอันแรกเลย คือ สถานการณ์ในเกาหลี ที่ยังไม่แน่ว่าจะออกมายังไง อันที่สอง คือ ตัวเลขเศรษฐกิจจีน ออกมาแย่กว่าที่คิดไว้เยอะ เฉพาะดัชนีการผลิตอุตสาหกรรม ร่วงมา 47.1 ซึ่งเท่ากับปี 51-52 ช่วงเกิดวิกฤติสหรัฐฯ และอีกอันหนึ่งคือ การขึ้นดอกเบี้ย คิดว่า 3 ปัจจัยนี้ เป็นส่วนสำคัญที่ทำให้หุ้นตก,ส่วนแนวโน้มคิดว่า อาจจะมี sideway กรณีเรื่องประเทศเกาหลี ถ้ายุติได้ด้วยดี คงจะทำให้ทุกอย่างดีขึ้นได้ ฝากเตือนนักลงทุน ว่าสถานการณ์ตอนนี้ไม่แน่นอน ให้นักลงทุนถือหุ้นที่พื้นฐานดี อย่าถือหุ้นเก็งกำไรในช่วงนี้,ขณะที่ การปรับ ครม.ชุดใหม่ ที่เข้ามาช่วยกระตุ้นเศรษฐกิจ ในระยะแรกอาจจะดี แต่สถานการณ์มันรุนแรงเกินกว่าที่จะเอาใครขึ้นมา แล้วเศรษฐกิจจะดีขึ้น ก็คงไม่ใช่ เรียกว่าต้องขึ้นอยู่กับสถานการณ์ ทั้งเศรษฐกิจโลกที่แย่ ในประเทศก็แย่,สำหรับหลักทรัพย์ที่มีมูลค่าการซื้อขายสูงสุด 5 อันดับแรก ได้แก่ 1. บริษัท ปตท. จำกัด (มหาชน) 2. บริษัท ท่าอากาศยานไทย จำกัด (มหาชน) 3. ธนาคารกสิกรไทย จำกัด (มหาชน) 4. บริษัท ปูนซิเมนต์ไทย จำกัด (มหาชน) และ 5. บริษัทจัสมิน อินเตอร์เนชั่นแนล จำกัด (มหาชน)
วิกฤติคาบสมุทรเกาหลี-ศก.จีนชะลอตัว ฉุดหุ้นไทยปิดตลาดดิ่งเหว ร่วงแรง 64.55 จุด ที่ระดับ 1,301.06 จุด ในรอบ 1 ปีครึ่ง มูลค่าซื้อขาย 60,491.34 ล้าน ขณะที่ธปท. ชี้เป็นไปตามคาด ตามตลาดโลก
หุ้น,หุ้นไทย,หุ้นร่วงแรง,ดัชนีหุ้น,นักลงทุน,ตลาดหลักทรัพย์,มูลค่าการซื้อขาย,หลักทรัพย์สูงสุด,ข่าว,ไทยรัฐออนไลน์,ข่าวเศรษฐกิจ,จิรเทพ เสนีวงศ์ ณ อยุธยา,บันลือศักดิ์ ปุสสะรังษี